**Csongrád Város Polgármesterétől**

Száma: Fjl/357-52024. **„M”**

Témafelelős: Bárdos Rita

**E L Ő T E R J E S Z T É S**

**Csongrád Városi Önkormányzat Képviselő-testületének**

**2024. április 18.-ai ülésére**

**Tárgy:** A Volánbusz Zrt. ajánlata a Kőkereszthez plusz járat indítására és az ingyenes tanulóbérlet bevezetésére.

**Tisztelt Képviselő-testület!**

Csongrád Város helyi közforgalmú menetrendszerinti autóbusz-közlekedését érintően lakossági kérés érkezett a Volánbusz Zrt. és az Önkormányzat felé. A lakosság a Csongrád, autóbusz-állomás - Csongrád, Kőkereszt irányába járatbővítést kért, úgy, hogy az új járat a jelenleg meghirdetett 16:15 órakor az Autóbusz-fordulóból induló járat előtt induljon legalább egy órával.

A Volánbusz Zrt. elkészítette az erre vonatkozó javaslatát, a Csongrád, autóbusz-állomásról Csongrád, Kőkereszt irányába 15:00 órakor induló új járatot javasol meghirdetni az 1-es jelzésű autóbuszvonalon (többlet eszköz és személyzet felléptetése nélkül). Forgalomszervezési okokból a járat vissza irányú párját is javasolja a Volánbusz Zrt. szerepeltetni. A Csongrád, autóbusz-állomás – Csongrád, Kőkereszt / Csongrád, Kőkereszt – Csongrád, autóbusz-állomás viszonylaton meghirdetett új járatpár többletteljesítménye napi +7,4 km/naptári nap, munkanapi közlekedési rend esetén **250 munkanappal** számolva éves szinten +1.850 kilométer/év, melynek várható többletköltsége **+1,3 millió forint/év.** Amennyiben a többlet járatok kizárólag iskolai előadási napokon kerülnek közlekedtetésre, úgy **188 tanítási nappal** számolva az éves többletteljesítmény +1.391 kilométer/év, melynek várható többletköltsége **+1 millió forint/év.**

A Szolgáltató forgalomszervezési okból javasolja még az 1A jelzésű autóbusz-vonalon a Csongrád, autóbusz-fordulótól munkanapokon 7:35 órakor meghirdetett (Csongrád, autóbusz-állomás érk. 7:41 óra) járat esetében a tanítási napokra és a tanszünetes munkanapokra eltérő menetrend bevezetését a következők szerint:

* a járat tanítási napokon továbbra is változatlan menetrend szerint közlekedne, azaz Csongrád, Autóbusz-fordulótól 7:35 órakor indulna és Csongrád, autóbusz-állomásra 7:41 órakor érkezne,
* a járat tanszünetben munkanapokon a jelenlegihez képest 10 perccel később kerülne meghirdetésre, azaz Csongrád, autóbusz-fordulótól 7:45 órakor indulna, Csongrád, autóbusz-állomásra 7:51 órakor érkezne.

A módosítás a tanszünet és munkanapokon hatékonyabb forgalomszervezési megoldást eredményez, többlet ráfordítást nem igényel.

Az új menetrendtervezet az előterjesztés 1. sz. melléklete.

A családok és a diákok támogatására javaslat kidolgozását kértük a Volánbusz Zrt.-től arra, hogy az alap- és középfokú tanintézményekben tanuló diákok díjmentesen vehessék igénybe a Csongrád Város helyi autóbusz-közlekedését.

A Volánbusz Zrt. a díjkalkulációt a 2023. évi értékesítési adatok figyelembe vételével, becsült értékek alapján elkészítette. A z összefoglaló táblázatuk az előterjesztés 2. sz. melléklete.

A szociálpolitikai menetdíj-támogatás megállapításának és igénybevételének szabályairól szóló 121/2012. (VI. 26.) Korm. rendelete alapján a helyi személyszállítási közszolgáltatási tevékenységben a jogszabály szerinti kedvezményes (tanuló/nyugdíjas) bérletek értékesítése után igényelhető szociálpolitikai menetdíj-támogatás igénylése darabszám alapú. Emiatt a tanulóbérletek értékesítési darabszámának csökkenésével a menetdíjbevétel mellett csökken a tanulóbérletek után igényelhető szociálpolitikai menetdíj-támogatás is.

A tanulók díjmentes utazási lehetősége nem csupán a tanuló bérlet értékesítési darabszámra, hanem a menetjegyek értékesítésére is hatással lehet (lehetnek olyan tanulók, akik nem vásárolnak minden hónapban tanulóbérletet, egyes hónapokban eseti utazásaik alkalmával menetjegyet vásárolnak). A kalkulációban azzal a feltételezéssel élt a szolgáltató, hogy a menetjegyet vásárlók összetétele megegyezik a bérletet vásárlók összetételével. Ezek alapján a tanulók arányát a menetjegyet vásárlók között 26%-ban feltételezte, ebből 8% a 14 év alattiak aránya és 18% a 14 év felettiek aránya, ez szintén feltételezés.

Csongrád Város helyi közlekedésében a 14 év alatti gyermekek részére a díjmentes közforgalmú közlekedés nagyságrendileg **560 ezer** forint bevételkiesést jelent, amennyiben a díjmentességet a 14 év feletti, nappali tagozaton tanuló diákok részére is kiterjesztjük, úgy a becsült bevételkiesés nagyságrendileg további **1,3 millió forint,** összesen nagyságrendileg **1,8 millió Ft**, mely összeget önkormányzati forrásból kell biztosítanunk.

Amennyiben a tanulói kedvezményt és a Kőkereszt Autóbusz-forduló között közlekedő járatpár bevezetését is javasolja elfogadni a Testület a Volánbusz Zrt. bevétel kiesése **2,885 millió forint/év** körüli becsült összeg lesz a 2024. évben. Az ingyenes tanulói bérlet és a járatbővítés többletköltségeit bemutató táblázat az előterjesztés 3. számú melléklete.

Javaslom, hogy a Csongrád, autóbusz-állomás – Csongrád, Kőkereszt / Csongrád, Kőkereszt – Csongrád, autóbusz-állomás viszonylaton meghirdetett új járatpár kerüljön bevezetésre, valamint az alap- és középfokú tanintézményekben tanuló diákok díjmentesen utazhassanak a helyi járatú autóbuszokon.

Kérem az előterjesztés megvitatását, és a határozati javaslat elfogadását.

**Határozati javaslat**

A Képviselő-testület megtárgyalta a „A Volánbusz Zrt. ajánlata a Kőkereszthez plusz járat indítására és az ingyenes tanulóbérlet bevezetésére” című előterjesztést és az alábbi döntést hozta:

1. A Képviselő-testület támogatja az új járatpár indítását a Csongrád, autóbusz-állomás – Csongrád, Kőkereszt / Csongrád, Kőkereszt – Csongrád, autóbusz-állomás vonalon.
2. A Képviselő-testület támogatja az alap- és középfokú tanintézményekben tanuló diákok ingyenes utazását a helyi menetrendszerű járatokon.
3. A Képviselő-testület az új feladatok ellátására az évi költségvetésben a fedezetet biztosítja.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési, Vagyongazdálkodási és Üzemeltetési iroda
3. Gazdálkodási iroda
4. Volánbusz Zrt.

Csongrád, 2024. 04. 10

Bedő Tamás

polgármester